དེ་ནས་དུས་མི་རིང་བ་ཞིག་ནས།དམུ་རྒྱལ་ཉི་མའི་དགོངས་པའི་གཟིགས་སྣང་དུ།གནས་དག་པ་མཁའ་སྤྱོད་ཀྱི་ཞིང་ཁམས་སུ།དཔའ་བོ་རིག་འཛིན་མཁའ་འགྲོ་ཀུན་འདུས་ནས་ངོ་མཚར་ཤིན་ཏུ་ཆེ་བར་གཟིགས་ཏེ།ཅི་ཡིན་ཐུགས་ལ་འཁྲུངས་ཏེ་སྐུ་དངོས་སུ་གཟིགས་མོིར་ཕེབས་པས།སྔོན་གྱི་ཨ་ནེ་རྒན་མོ་མཁའ་སྤྱོད་ཀྱི་ཞིང་དུ་དྲངས་པ་དེ་སྒོ་སྲུང་མཁའ་འགྲོའི་ཚུལ་དུ་འདུག་པས་ཞལ་མ་ཕྱེས་པར།ཁྱེད་ཤ་ཁྲག་གི་ཕུང་བོ་མ་བཞག་པར་མཁའ་སྤྱོད་དུ་ཕེབས་པ་མི་ཡོང་ཞུས་པས།དེ་ལ་ལན་དུ།ང་ཤ་ཁྲག་གི་ཕུང་བོར་གནས་ཀྱང་།ང་བདག་གཟུང་འཛིན་གྱིས་མ་གོས་པར་སྐྱོན་མེད་གསུངས་ཏེ་ནང་དུ་ཕེབས།རིག་འཛིན་མཁའ་འགྲོ་ཀུན་འདུས་ནས་ཚོགས་ཀྱི་འཁོར་ལོ་བསྐོར་ཅིང་།དབུས་སུ་ཁྲི་མཐོ་དམའ་ཅུང་ཟད་ཡོད་པ་གཉིས་འདུག་པ་ལ།ཁྱེད་རྣམས་ཚོགས་འཁོར་བསྐོར་བས་སུ་འབྱོན་པ་ཡོད་གསུངས་པས།སྨན་རིའི་སྤྱན་གཅིག་པ་ཤེས་རབ་རྒྱལ་མཚན་སྐུ་སྐྱེ་བ་བརྗེས་ནས་ཕེབས་པ་ཡོད་པའི་དེ་ཡིན་གསུངས།ཁྲི་གཉིས་འདུག་པས་གཅིག་ཏུ་སུ་བཞུགས་གསུངས་པས།གཤེན་ཉི་མ་སྐུ་ལུས་ཤ་ཁྲག་གི་ཕུང་བོ་མ་བཞག་པར་ཕེབས་པའི་བཞུགས་པ་ཡིན་གསུངས་ཏེ།རིག་འཛིན་མཁའ་འགྲོ་རྣམས་ཀྱིས་གསོལ་འདེབས་བོན་ཉིད་ཆེན་པོ་གསུང་གིན་འདུག་པ་ལ།གཤེན་ཉི་མས་སྐུ་ལུས་བྱ་རུ་སྤྲུལ་པའི་སྒྲོའི་ནང་དུ་གསོལ་འདེབས་བྲིས་ནས་སྨན་རིར་ཕེབས་པས།མཉམ་མེད་ཞིང་བརྗེས་ཚར་ནས་མ་མཇལ།མི་མཇལ་བའི་རྒྱུ་མཚན་ཡང་།ཁྱོད་ལའང་ང་མི་དགོས་པའི་དཔེ་བཞིན་ལ་དགོངས་པ་ཡིན་སྐད།དེ་ནས་གསོལ་འདེབས་མཁའ་སྤྱོད་ནས་བསྣམས་པ་སྨན་རིར་བསྩལ།རྡོ་གཅལ་ལ་མོས་རྟེན་ཞབས་རྗེས་བཞག་ནས་གདན་སར་ཕེབས་སོ།།